Príloha č. 1

Právny rámec pre implementáciu iniciatívy JEREMIE v Slovenskej republike

Nariadenie Európskeho parlamentu a Rady (ES) č. 1080/2006 zo 5. júla 2006 o Európskom fonde regionálneho rozvoja (ERDF), a  ktorým sa zrušuje nariadenie (ES) č. 1783/1999 (nariadenie 1080/2006).

Nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fond regionálneho rozvoja, Európskom sociálnom fonde (ESF) a Kohéznom fonde a ktorým sa zrušuje nariadenie (ES) č. 1290/1999 (nariadenie 1083/2006). Nástroje finančného inžinierstva sú uvedené v článku 44 tohto nariadenia. Určenie holdingového fondu rieši toto nariadenie v zmysle článku 44 nasledovne: ak sa vytvorí holdingový fond ako fond, ktorý bude investovať do fondov rizikového kapitálu, záručných fondov, úverových fondov a fondov územného rozvoja, členský štát alebo riadiaci orgán bude tento holdingový fond implementovať na základe jednej alebo viacerých nasledovných foriem:

(a)	zadaním verejnej zákazky v súlade s príslušným zákonom o verejnom obstarávaní;
(b)	v ostatných prípadoch, ak ide o dohodu, ktorá nie je zmluvou o poskytnutí verejnej služby v zmysle zákona o verejnom obstarávaní, poskytnutím grantu (nenávratného finančného príspevku) definovaného pre tento účel ako priamy finančný príspevok formou dotácie:
(i)	Európskej investičnej banke alebo Európskemu investičnému fondu; alebo
(ii)	finančnej inštitúcii bez verejnej súťaže, ak je to v súlade s vnútroštátnym právom, ktoré je v súlade so Zmluvou.

Nariadenie Komisie (ES) č. 1828/2006 z 8. decembra 2006, ktorým sa ustanovujú vykonávacie pravidlá nariadenia Rady (ES) č. 1083/2006 ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a Rady (ES) č. 1080/2006 o Európskom fonde regionálneho rozvoja (nariadenie 1828/2006) Všeobecné ustanovenia týkajúce sa nástrojov finančného inžinierstva sú uvedené v časti 8, článok 43 a dodatočné ustanovenia týkajúce sa holdingových fondov sú uvedené v článku 44 tohto nariadenia. Nariadenie v článku 43, ods. 4 určuje maximálnu výšku nákladov na riadenie v závislosti od typu príslušného fondu ako ročný priemer za obdobie trvania pomoci v % z kapitálu vloženého z operačného programu do holdingového fondu, resp. z holdingového fondu do príslušných fondov. V prípade holdingového fondu a záručného fondu je tento limit 2 %, v ostatných prípadoch 3 % s výnimkou mikroúverov, ktorých limit je stanovený na 4 %. Nariadenie síce špecifikuje maximálnu výšku nákladov na riadenie, avšak neuvádza, kedy má dôjsť k úhrade týchto nákladov. Nariadenie tiež špecifikuje minimálne náležitosti podnikateľského plánu a dohody o financovaní, ako aj náležitosti dohody o financovaní v prípade holdingového fondu. Nariadenie v článku 44, ods. 7 určuje spôsob rozdelenia výnosu z kapitálových investícií a úverov.

Návrh Národného strategického referenčného rámca, ktorý bol schválený uznesením vlády  SR  č. 1005 zo  dňa 6. 12. 2006, ktorý obsahuje v prílohe č. 8 inovatívne finančné nástroje. Vzhľadom na indikatívne alokácie prostriedkov ERDF v operačných programoch na IFN je nevyhnutné aj na základe požiadavky EK zapracovať do textov týchto operačných programov informáciu o iniciatíve JEREMIE.

Z hľadiska uplatňovania pravidiel štátnej pomoci pre oblasti poskytovania záruk, rizikového kapitálu, vstupu verejných orgánov do základného imania spoločnosti a pre podporu inovácií možno uplatniť tieto súčasné platné právne predpisy:

Oznámenie Komisie o uplatňovaní článkov 87 a 88 Zmluvy o ES o štátnej pomoci vo forme záruk (2000/C/71/07). Toto oznámenie sa týka štátnej pomoci poskytovanej formou záruk. Záruky môžu byť poskytované ako individuálne záruky alebo v rámci záručných schém. Individuálne záruky poskytované v rámci schválenej záručnej schémy nie je potrebné notifikovať.  Článok 87 (1) zahŕňa pomoc poskytnutú zo strany členského štátu alebo prostredníctvom štátnych zdrojov. Teda záruky, ktoré poskytuje subjekt, v ktorom má verejná inštitúcia dominantný vplyv, môžu predstavovať štátnu pomoc. Záruka nepredstavuje štátnu pomoc v zmysle článku 87 (1), ak opatrenie nemá vplyv na obchod medzi členskými štátmi. Oznámenie sa nevzťahuje na záruky za exportné úvery. Existujú však prípady, kedy sa záruky využívajú na podporu MSP s cieľom získať úver, ktorý by trh neposkytol. Ide o začínajúce, expandujúce podniky alebo malé podniky, ktoré nie sú schopné poskytnúť náležité ručenie úveru alebo získať záruku. Tieto podniky spadajú do kategórie vysoko rizikových podnikov. V tomto prípade môže ísť o projekty týkajúce sa nových, inovatívnych produktov alebo postupov. Za týchto podmienok sa na záruky vzťahuje článok 87 (1).

Usmernenia Spoločenstva o štátnej pomoci a rizikovom kapitáli pre malé a stredné podniky (2006/C 194/02) platné od 18. augusta 2006. EK sa v týchto usmerneniach podujala reformovať pravidlá štátnej pomoci s cieľom zlepšiť prístup k financiám a rizikovému kapitálu. Práve na riešenie nedostatku rizikového kapitálu pre MSP vznikla aj iniciatíva JEREMIE. Správne nastavená štátna pomoc na podporu rizikového kapitálu môže byť efektívnym nástrojom, ako vyplniť medzery na trhu a pritiahnuť súkromný kapitál. Potreba motivácie závisí od veľkosti medzery na trhu. Opatrenie rizikového kapitálu je dobre nastavené, ak pomoc motivuje kapitálové investície do MSP v etape zárodočnej (financovanie štúdie, hodnotenia a tvorba prvotnej koncepcie), štartovacej (financovanie vývoja produktu a prvotného marketingu) a počiatočnej (predstavuje zárodočný a štartovací kapitál). Ďalej je kľúčová účasť privátneho sektora a to, že investície sú motivované ziskom a riadené na komerčnej báze. EK akceptuje, že trh zlyháva pri určitých typoch investícií, v určitom štádiu životného cyklu podniku. Tieto usmernenia sa vzťahujú na schémy rizikového kapitálu pre MSP, nevzťahujú sa na pomoc zameranú na aktivity súvisiace s exportom. Usmernenia vysvetľujú použitie článku 87 (1) na opatrenia rizikového kapitálu na troch úrovniach: pomoc pre investorov, pre fond fondov a pre spoločnosti, do ktorých sa investuje. Investície na princípe pari passu sa nepovažujú za štátnu pomoc, ak spĺňajú príslušné podmienky uvedené v týchto usmerneniach. Za zdroje súkromného investora sa považujú aj zdroje poskytnuté od EIB alebo EIF. Za štátnu pomoc sa nepovažuje, ak sa na výber manažéra príslušného fondu uskutoční transparentný tender. Ďalej sa posudzuje, akým spôsobom sa rozhoduje na úrovni fondu. V prípade investície za podmienok akceptovateľných pre súkromného investora v trhovej ekonomike bez štátnej intervencie sa podnik, do ktorého sa investovalo, nepovažuje za prijímateľa štátnej pomoci. Usmernenia určujú podmienky na posúdenie súladu štátnej pomoci na podporu investícií rizikového kapitálu so spoločným trhom. Usmernenia vysvetľujú podmienky, za ktorých dochádza k štátnej pomoci v súlade s článkom 87 (1) Zmluvy o ES a kritériá, podľa ktorých postupuje EK, ak posudzuje súlad opatrení rizikového kapitálu s článkom 87 (3) Zmluvy o ES. 

Dokument Európskej komisie Vládne kapitálové injekcie – Použitie článkov 92 a 93 Zmluvy o ES na majetok verejných orgánov (Bulletin ES 9-1984); Vo väčšine prípadov majetková účasť verejných orgánov na kapitáli spoločnosti predstavuje štátnu pomoc. Za vládne kapitálové injekcie do spoločnosti sa nepovažuje poskytnutie základného imania spoločnosti za normálnych trhových podmienok. Rozlišujú sa štyri situácie, kedy štát získava majetkovú účasť na kapitáli v spoločnosti: založenie spoločnosti, čiastočný alebo úplný prevod vlastníctva zo súkromného do verejného sektora, kapitálová injekcia do už existujúceho štátneho podniku alebo premena dotácie na kapitál, účasť na zvýšení akcií v existujúcej privátnej spoločnosti. V prípade, ak štát zakladá novú spoločnosť, v ktorej bude mať väčšinovú účasť, je dôležité, aby pre štát platili rovnaké kritériá ako poskytovateľa kapitálu za normálnych trhových podmienok.

Rámec Spoločenstva pre štátnu pomoc na výskum, vývoj a inovácie (2006/C 323/01) platný od 1. januára 2007, ktorý určuje pravidlá poskytovania štátnej pomoci pre účel podpory výskumu a vývoja. V zmysle tohto rámca sa nevyžaduje notifikácia pomoci na výskum a vývoj pre MSP v zmysle podmienok uvedených v nariadení EK č. 70/2001 zo dňa 12. januára 2001 o uplatňovaní článkov 87 a 88 Zmluvy o ES o štátnej pomoci pre MSP. Osobitné postavenie má v uvedenom rámci pomoc na krytie nákladov na obstaranie priemyselného duševného vlastníctva pre MSP, ktoré v rámci navrhovaného portfólia JEREMIE predstavuje Fond duševného vlastníctva. Pre tento nástroj sa uplatňuje zrýchlená notifikačná procedúra. 

Nariadenie Komisie (ES) č. 70/2001 z 12.januára 2001 o uplatňovaní článkov 87 a 88 Zmluvy ES na štátnu pomoc malým a stredným podnikom (Ú.v. ES L 10, 13. 01. 2001, s. 33-42) v znení nariadenia Komisie (ES) č. 364/2004 a nariadenia Komisie (ES) č. 1976/2006, pokiaľ ide o predĺženie obdobia uplatňovania nariadenia Komisie (ES) č. 70/2001.  
Nariadenie Komisie (ES) č. 70/2001 konštatuje, že pomoc pre MSP je za určitých podmienok v súlade so spoločným trhom a nevyžaduje notifikačný proces v zmysle článku 88 (3) Zmluvy. MSP zohrávajú rozhodujúcu úlohu pri tvorbe pracovných miest a v širšom kontexte pôsobia ako faktor sociálnej stability a hospodárskeho rastu. Cieľom tohto nariadenia je zjednodušiť rozvoj ekonomickej činnosti MSP za predpokladu, že pomoc neovplyvní obchodné podmienky v rozpore so spoločným trhom. Nariadenie uvádza definíciu MSP v rámci prílohy k tomuto nariadeniu. Nariadenie Komisie (ES) č. 364/2004 rozširuje predmet úpravy predošlého nariadenia o pomoc pre výskum a vývoj pre MSP. Táto pomoc môže napomôcť hospodárskemu rastu, zvýšeniu konkurencieschopnosti a rastu zamestnanosti. Rámec Spoločenstva pre štátnu pomoc na výskum, vývoj a inovácie (2006/C 323/01) sa naďalej uplatňuje pri hodnotení akejkoľvek pomoci pre výskum a vývoj, ktorá bola notifikovaná Komisii. Nariadenie ustanovuje podmienky pre poskytnutie pomoci pre výskum a vývoj, na technické štúdie uskutočniteľnosti (feasibility study), pomoc pri nákladoch spojených s obstaraním a platnosťou patentov a ostatných práv priemyselného vlastníctva a pomoc formou individuálnych grantov.
Popis cieľov, fungovania, implementácie a legislatívne otázky týkajúce sa JEREMIE: Spoločná iniciatíva REGIO-EIB na podporu lepšieho prístupu malých a stredných podnikov ku kapitálu. V uvedenom popise sa uvádza, že všetky dohody a dojednania budú predmetom komunitárneho práva napr. vo vzťahu k štátnej pomoci a verejnému obstarávaniu.

Komunitárne právo je systém právnych noriem, ktorých tvorba sa na základe spoločne prejavenej vôle členských štátov preniesla z orgánov členských štátov ES na orgány ES. Rozumie sa ním právny poriadok sui generis, ktorého normy sú záväzné tak pre členské štáty, ako aj pre fyzické a právnické osoby týchto štátov.

Legislatíva súvisiaca s rizikovým kapitálom v oblasti finančného trhu:

Zákon o kolektívnom investovaní č. 594/2003 Z. z. implementoval smernicu č. 85/611/ES v znení noviel č. 107/2001 a č. 108/2001, čím bola splnená jedna z požiadaviek Európskej komisie v rámci Akčného plánu implementácie rizikového kapitálu.

Novela zákona o kolektívnom investovaní č. 213/2006 Z. z., ktorá obsahuje novú úpravu v súvislosti s pravidlami obmedzenia a rozloženia rizika pre špeciálny podielový fond, a to takú, že sa pre ne zvyšuje limit investícií do nástrojov rizikového kapitálu (najmä do nových emisií cenných papierov) z 10% na 25% (§ 73 ods. 7), čím sa vytvárajú podmienky na sprístupnenie zdrojov z kolektívneho investovania pre širší okruh emitentov. Novela zákona bola dňa 6. decembra 2005 schválená Legislatívnou radou vlády SR s pripomienkami, ktoré boli do návrhu novely zákona zapracované. Následne bol návrh novely zákona dňa 14.decembra 2005 schválený vládou SR a následne dňa 15. marca 2006 schválený NR SR. Novela zákona je účinná od 1. mája 2006.

Novela zákona o poisťovníctve č. 262/2006 Z. z., ktorá umožnila umiestnenie prostriedkov technických rezerv do prevoditeľných cenných papierov a nástrojov peňažného trhu, s ktorými sa neobchoduje na regulovaných trhoch. Túto možnosť stanovuje Európska únia v súlade so smernicou EÚ č. 92/49/EHS a smernicou EÚ č. 2002/83/ES. Uvedené smernice umožňujú umiestnenie prostriedkov technických rezerv do uvedených aktív maximálne do výšky 10% z technických rezerv. Novela zákona o poisťovníctve č. 95/2002 Z. z. bola schválená NR SR dňa  20.apríla 2006. Novela zákona č. 95/2002 Z. z. bola publikovaná v Zbierke zákonov pod číslom 262/2006 s termínom účinnosti od 1. júla 2006. 
Súčasne v súlade s Analýzou mapujúcou hlavné prekážky rozvoja kapitálového trhu a efektívneho prístupu slovenských firiem ku kapitálovému trhu, ktorú vláda SR zobrala na vedomie dňa 11. 1. 2006 boli v roku 2006 prijaté nasledovné legislatívne zmeny:

Novela zákona č. 209/2007 Z. z. o burze cenných papierov
Vládny návrh zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov  a o zmene a doplnení niektorých zákonov v čl. V novelizuje zákon o burze cenných papierov. Predmetom novely je legislatívne zakotviť možnosť podmienečného prijatia cenných papierov na burzu po schválení prospektu Národnou bankou Slovenska, ale pred upísaním cenných papierov na primárnom trhu, možnosť podmienečne obchodovať s úspešne upísanými cennými papiermi už počas lehoty nevyhnutnej na zápis do obchodného registra a na zaregistrovanie emisie na účty prvých majiteľov v Centrálnom depozitári cenných papierov. Novela zákona č. 566/2001 Z. z. bola publikovaná v Zbierke zákonov pod číslom 209/2007 Z. z.. Novela zákona nadobudne účinnosť 01. 11. 2007, avšak niektoré jej ustanovenia sú v účinnosti už od 01. 05. 2007.

Novela Obchodného zákonníka
Zákonom č. 19/2007 Z. z. s účinnosťou od 01.02. 2007 boli upravené príslušné ustanovenia Obchodného zákonníka tak, aby neustanovovali ako podmienku založenia spoločnosti účinné upísanie akcií vo výške navrhovaného základného imania. 

SR ako členský štát EÚ má aproximované právo s legislatívou EÚ a rešpektuje nariadenia EK a zároveň je možné konštatovať, že legislatíva nie je pre implementáciu iniciatívy JEREMIE prekážkou, skôr naopak. Prípadné ďalšie spresňovanie legislatívy pri implementácii iniciatívy JEREMIE zo strany EK by obmedzilo flexibilitu pri vytváraní systému implementácie na Slovensku, resp. v ktorejkoľvek členskej krajine EÚ. Praktické skúsenosti dokazujú, že inovatívne finančné nástroje je možné implementovať aj v rámci v súčasnosti platnej legislatívy SR.